1917 йылдың йәйендә Башҡорт милли-азатлыҡ хәрәкәтенә ҡушыла. 1917 йылдың 20–27 июлендә Ырымбурҙа үткән I Башҡорт ҡоролтайында Харис Йомағолов Башҡорт үҙәк шураһы башҡарма комитеты ағзаһы итеп һайлана. “Йомағолов – Кәмәлек башҡорттарынан. Бик ҡыҙыу егет ине. Ағаһы Йыһангир Йомағолов менән бергә Башҡортостан автономия хәрәкәтен башынан алып ҙур теләк менән яҡлап сығыусы менәүәрҙәр иҫәбенән булды. Беҙ башҡорт һәм татарҙарҙың әҙәби теле бер булыуын хәстәрләп, нәшриәтебеҙҙе уртаҡ телдә сығарған саҡта Харис Йомағолов башҡорт әҙәби телгә әүерелдереү фекерендә булды. 1917 йылда Беренсе башҡорт ҡоролтайы көндәрендә Ырымбурҙа ойошторолған демонстрацияларға Йомағол арҡадаштары менән ҡулдарына башҡортса яҙылған байраҡтар тотоп уртаға сыҡты”, – яҙа үҙенең хәтирәләрендә Зәки Вәлиди.